Simona Halep va ieşi din top 10 WTA după 7 ani și jumătate.
Simona Halep intră azi în cea de a 373-a şi ultima săptămână consecutivă în top 10 WTA. Jucătoarea română de tenis va coborî pe locul 13, începând de lunea viitoare. Ea a intrat în clasamentul celor mai bune jucătoare de tenis din lume pe 27 ianuarie 2014.
În 27 ianuarie 2014, Simona Halep intra în top 10 al clasamentului mondial feminin, unde a reuşit să se menţină timp de 373 de săptămâni.Performanţa ei reprezintă cea de a opta cea mai lungă serie de săptămâni neîntrerupte în top 10 de la înfiinţarea clasamentului WTA (noiembrie 1975).Prezenţa ei în top 10 se încheie începând de săptămâna viitoare, din cauza faptului că va pierde 190 de puncte acumulate la turneul de la Toronto din 2019, ceea ce va determina şi o coborâre până pe locul 13 WTA.Simona Halep a anunţat că revine în competiţiile oficiale de tenis odată cu turneul de Masters de la Montreal, care începe în 7 august.Sportiva a lipsit din circuit din cauza unei accidentări suferite la Masters-ul de la Roma, care a determinat-o să se retragă atât de la Grand Slam-urile de la Roland Garros şi Wimbledon, dar şi de la Jocurile Olimpice.